ശ്രീമദ് ഭാഗവതം (മൂലം) / ദ്വാദശഃ സ്കന്ധഃ (സ്കന്ധം 12) / അദ്ധ്യായം 10


ശ്രീമദ് ഭാഗവതം (മൂലം) / ദ്വാദശഃ സ്കന്ധഃ (സ്കന്ധം 12) / അദ്ധ്യായം 10 

സൂത ഉവാച

സ ഏവമനുഭൂയേദം നാരായണവിനിർമ്മിതം ।
വൈഭവം യോഗമായായാസ്തമേവ ശരണം യയൌ  ॥ 1 ॥ 

മാർക്കണ്ഡേയ ഉവാച

പ്രപന്നോഽസ്മ്യങ്ഘ്രിമൂലം തേ പ്രപന്നാഭയദം ഹരേ ।
യൻമായയാപി വിബുധാ മുഹ്യന്തി ജ്ഞാനകാശയാ  ॥ 2 ॥ 

സൂത ഉവാച

തമേവം നിഭൃതാത്മാനം വൃഷേണ ദിവി പര്യടൻ ।
രുദ്രാണ്യാ ഭഗവാൻ രുദ്രോ ദദർശ സ്വഗണൈർവൃതഃ  ॥ 3 ॥ 

അഥോമാ തമൃഷിം വീക്ഷ്യ ഗിരിശം സമഭാഷത ।
പശ്യേമം ഭഗവൻ വിപ്രം നിഭൃതാത്മേന്ദ്രിയാശയം  ॥ 4 ॥ 

നിഭൃതോദഝഷവ്രാതം വാതാപായേ യഥാർണ്ണവം ।
കുർവ്വസ്യ തപസഃ സാക്ഷാത് സംസിദ്ധിം സിദ്ധിദോ ഭവാൻ  ॥ 5 ॥ 

ശ്രീഭഗവാനുവാച

നൈവേച്ഛത്യാശിഷഃ ക്വാപി ബ്രഹ്മർഷിർമോക്ഷമപ്യുത ।
ഭക്തിം പരാം ഭഗവതി ലബ്ധവാൻ പുരുഷേഽവ്യയേ  ॥ 6 ॥ 

അഥാപി സംവദിഷ്യാമോ ഭവാന്യേതേന സാധുനാ ।
അയം ഹി പരമോ ലാഭോ നൃണാം സാധുസമാഗമഃ  ॥ 7 ॥ 

സൂത ഉവാച

ഇത്യുക്ത്വാ തമുപേയായ ഭഗവാൻ സ സതാം ഗതിഃ ।
ഈശാനഃ സർവ്വവിദ്യാനാമീശ്വരഃ സർവ്വദേഹിനാം  ॥ 8 ॥ 

തയോരാഗമനം സാക്ഷാദീശയോർജ്ജഗദാത്മനോഃ ।
ന വേദ രുദ്ധധീവൃത്തിരാത്മാനം വിശ്വമേവ ച  ॥ 9 ॥ 

ഭഗവാംസ്തദഭിജ്ഞായ ഗിരീശോ യോഗമായയാ ।
ആവിശത്തദ്ഗുഹാകാശം വായുശ്ഛിദ്രമിവേശ്വരഃ  ॥ 10 ॥ 

ആത്മന്യപി ശിവം പ്രാപ്തം തഡിത്പിംഗജടാധരം ।
ത്ര്യക്ഷം ദശഭുജം പ്രാംശുമുദ്യന്തമിവ ഭാസ്കരം  ॥ 11 ॥ 

വ്യാഘ്രചർമ്മാംബരധരം ശൂലഖട്വാങ്ഗചർമ്മഭിഃ ।
അക്ഷമാലാഡമരുകകപാലാസിധനുഃ സഹ  ॥ 12 ॥ 

ബിഭ്രാണം സഹസാ ഭാതം വിചക്ഷ്യ ഹൃദി വിസ്മിതഃ ।
കിമിദം കുത ഏവേതി സമാധേർവ്വിരതോ മുനിഃ  ॥ 13 ॥ 

നേത്രേ ഉൻമീല്യ ദദൃശേ സഗണം സോമയാഗതം ।
രുദ്രം ത്രിലോകൈകഗുരും നനാമ ശിരസാ മുനിഃ  ॥ 14 ॥ 

തസ്മൈ സപര്യാം വ്യദധാത് സഗണായ സഹോമയാ ।
സ്വാഗതാസനപാദ്യാർഘ്യഗന്ധസ്രഗ് ദ്ധൂപദീപകൈഃ  ॥ 15 ॥ 

ആഹ ചാത്മാനുഭാവേന പൂർണ്ണകാമസ്യ തേ വിഭോ ।
കരവാമ കിമീശാന യേനേദം നിർവൃതം ജഗത്  ॥ 16 ॥ 

നമഃ ശിവായ ശാന്തായ സത്ത്വായ പ്രമൃഡായ ച ।
രജോജുഷേഽപ്യഘോരായ നമസ്തുഭ്യം തമോജുഷേ  ॥ 17 ॥ 

സൂത ഉവാച

ഏവം സ്തുതഃ സ ഭഗവാനാദിദേവഃ സതാം ഗതിഃ ।
പരിതുഷ്ടഃ പ്രസന്നാത്മാ പ്രഹസംസ്തമഭാഷത  ॥ 18 ॥ 

ശ്രീഭഗവാനുവാച

വരം വൃണീഷ്വ നഃ കാമം വരദേശാ വയം ത്രയഃ ।
അമോഘം ദർശനം യേഷാം മർത്ത്യോ യദ് വിന്ദതേഽമൃതം  ॥ 19 ॥ 

ബ്രാഹ്മണാഃ സാധവഃ ശാന്താ നിഃസംഗാ ഭൂതവത്സലാഃ ।
ഏകാന്തഭക്താ അസ്മാസു നിർവ്വൈരാഃ സമദർശിനഃ  ॥ 20 ॥ 

സലോകാ ലോകപാലാസ്താൻ വന്ദന്ത്യർച്ചന്ത്യുപാസതേ ।
അഹം ച ഭഗവാൻ ബ്രഹ്മാ സ്വയം ച ഹരിരീശ്വരഃ  ॥ 21 ॥ 

ന തേ മയ്യച്യുതേഽജേ ച ഭിദാമണ്വപി ചക്ഷതേ ।
നാത്മനശ്ച ജനസ്യാപി തദ്യുഷ്മാൻ വയമീമഹി  ॥ 22 ॥ 

ന ഹ്യമ്മയാനി തീർത്ഥാനി ന ദേവാശ്ചേതനോജ്ഝിതാഃ ।
തേ പുനന്ത്യുരുകാലേന യൂയം ദർശനമാത്രതഃ  ॥ 23 ॥ 

ബ്രാഹ്മണേഭ്യോ നമസ്യാമോ യേഽസ്മദ് രൂപം ത്രയീമയം ।
ബിഭ്രത്യാത്മസമാധാനതപഃസ്വാധ്യായസംയമൈഃ  ॥ 24 ॥ 

ശ്രവണാദ്ദർശനാദ് വാപി മഹാപാതകിനോഽപി വഃ ।
ശുധ്യേരന്നന്ത്യജാശ്ചാപി കിമു സംഭാഷണാദിഭിഃ  ॥ 25 ॥ 

സൂത ഉവാച

ഇതി ചന്ദ്രലലാമസ്യ ധർമ്മഗുഹ്യോപബൃംഹിതം ।
വചോഽമൃതായനമൃഷിർന്നാതൃപ്യത്കർണ്ണയോഃ പിബൻ  ॥ 26 ॥ 

സ ചിരം മായയാ വിഷ്ണോർഭ്രാമിതഃ കർശിതോ ഭൃശം ।
ശിവവാഗമൃതധ്വസ്തക്ലേശപുഞ്ജസ്തമബ്രവീത്  ॥ 27 ॥ 

ഋഷിരുവാച

അഹോ ഈശ്വരലീലേയം ദുർവ്വിഭാവ്യാ ശരീരിണാം ।
യന്നമന്തീശിതവ്യാനി സ്തുവന്തി ജഗദീശ്വരാഃ  ॥ 28 ॥ 

ധർമ്മം ഗ്രാഹയിതും പ്രായഃ പ്രവക്താരശ്ച ദേഹിനാം ।
ആചരന്ത്യനുമോദന്തേ ക്രിയമാണം സ്തുവന്തി ച  ॥ 29 ॥ 

നൈതാവതാ ഭഗവതഃ സ്വമായാമയവൃത്തിഭിഃ ।
ന ദുഷ്യേതാനുഭാവസ്തൈർമ്മായിനഃ കുഹകം യഥാ  ॥ 30 ॥ 

സൃഷ്ട്വേദം മനസാ വിശ്വമാത്മനാനുപ്രവിശ്യ യഃ ।
ഗുണൈഃ കുർവ്വദ്ഭിരാഭാതി കർത്തേവ സ്വപ്നദൃഗ് യഥാ  ॥ 31 ॥ 

തസ്മൈ നമോ ഭഗവതേ ത്രിഗുണായ ഗുണാത്മനേ ।
കേവലായാദ്വിതീയായ ഗുരവേ ബ്രഹ്മമൂർത്തയേ  ॥ 32 ॥ 

കം വൃണേ നു പരം ഭൂമൻ വരം ത്വദ്വരദർശനാത് ।
യദ്ദർശനാത്പൂർണ്ണകാമഃ സത്യകാമഃ പുമാൻ ഭവേത്  ॥ 33 ॥ 

വരമേകം വൃണേഽഥാപി പൂർണ്ണാത്കാമാഭിവർഷണാത് ।
ഭഗവത്യച്യുതാം ഭക്തിം തത്പരേഷു തഥാ ത്വയി  ॥ 34 ॥ 

സൂത ഉവാച

ഇത്യർച്ചിതോഽഭിഷ്ടുതശ്ച മുനിനാ സൂക്തയാ ഗിരാ ।
തമാഹ ഭഗവാൻ ശർവ്വഃ ശർവ്വയാ ചാഭിനന്ദിതഃ  ॥ 35 ॥ 

കാമോ മഹർഷേ സർവ്വോഽയം ഭക്തിമാംസ്ത്വമധോക്ഷജേ ।
ആകൽപാന്താദ്യശഃ പുണ്യമജരാമരതാ തഥാ  ॥ 36 ॥ 

ജ്ഞാനം ത്രൈകാലികം ബ്രഹ്മൻ വിജ്ഞാനം ച വിരക്തിമത് ।
ബ്രഹ്മവർച്ചസ്വിനോ ഭൂയാത്പുരാണാചാര്യതാസ്തു തേ  ॥ 37 ॥ 

സൂത ഉവാച

ഏവം വരാൻ സ മുനയേ ദത്ത്വാഗാത്ത്ര്യക്ഷ ഈശ്വരഃ ।
ദേവ്യൈ തത്കർമ്മ കഥയന്നനുഭൂതം പുരാമുനാ  ॥ 38 ॥ 

സോഽപ്യവാപ്തമഹായോഗമഹിമാ ഭാർഗ്ഗവോത്തമഃ ।
വിചരത്യധുനാപ്യദ്ധാ ഹരാവേകാന്തതാം ഗതഃ  ॥ 39 ॥ 

അനുവർണ്ണീതമേതത്തേ മാർക്കണ്ഡേയസ്യ ധീമതഃ ।
അനുഭൂതം ഭഗവതോ മായാവൈഭവമദ്ഭുതം  ॥ 40 ॥ 

ഏതത്കേചിദവിദ്വാംസോ മായാസംസൃതിരാത്മനഃ ।
അനാദ്യാവർത്തിതം നൄണാം കാദാചിത്കം പ്രചക്ഷതേ  ॥ 41 ॥ 

     യ ഏവമേതദ്ഭൃഗുവര്യവർണ്ണിതം 
          രഥാംഗപാണേരനുഭാവഭാവിതം ।
     സംശ്രാവയേത് സശൃണുയാദു താവുഭൌ 
          തയോർന്ന കർമ്മാശയസംസൃതിർഭവേത്  ॥ 42 ॥